Δήμος Φαιστού

Ο Δήμος Φαιστού, δήμος της περιφέρειας Κρήτης, αποτελεί συνένωση των τριών πρώην Καποδιστριακών δήμων Ζαρού, Τυμπακίου και Μοιρών, διαθέτει πλούσιο πολιτισμικό απόθεμα, σπουδαία ιστορία, σημαντική αγροτική παραγωγή και σπουδαία μνημεία. Η έδρα του δήμου Φαιστού βρίσκεται στις Μοίρες, ενώ ιστορική έδρα του έχει οριστεί το Τυμπάκι. Βρίσκεται και ανήκει διοικητικά στην Περιφέρεια Κρήτης.

Με το πρόγραμμα Κλεισθένης Ι, οι τοπικές και δημοτικές Κοινότητες μετονομάστηκαν και πάλι σε Κοινότητες την 1η Σεπτεμβρίου 2019 έχοντας ξανά την ονομασία που έφεραν και προ του προγράμματος Καποδίστριας (1998).

Τοποθετείται, στην Νότια Κεντρική Κρήτη, Νότιο Δυτικά στον Νομό Ηρακλείου. Με επίκεντρο το ανάκτορο της Φαιστού που δεσπόζει στην περιοχή, ο δήμος εκτείνεται σε 412.74 τετραγωνικά χιλιόμετρα, ενώ αριθμεί 24.360 κατοίκους.

Η ευρύτερη περιοχή του Δήμου Φαιστού φιλοξενεί, ιδιαίτερης αξίας φυσικούς τόπους άγριας πανίδας και χλωρίδας και παράλληλα παρουσιάζει εξαιρετικού ενδιαφέροντος ανθρωπογενή και πολιτιστικά στοιχεία με διαχρονικότητα που καλύπτει ίχνη εγκαταστάσεων από την Υστερομινωϊκή περίοδο έως και σήμερα. Οι φυσικές και πολιτιστικές αυτές καταλληλότητες αποτελούν τη βάση για μια ισόρροπη και αειφόρο ανάπτυξη του τόπου σε συνδυασμό με την εκμετάλλευση των παραδοσιακών παραγωγικών δραστηριοτήτων της περιοχής.

Κύρια ασχολία των κατοίκων του δήμου Φαιστού είναι η γεωργία, η κτηνοτροφία και ο τουρισμός. Τα προϊόντα του δήμου εξάγονται σε διάφορες χώρες του κόσμου ενώ πολλά από αυτά έχουν λάβει κορυφαίες Διεθνείς διακρίσεις για την ποιότητα και το κύρος τους.

Οι περιοχές με έντονο ανάγλυφο στα βόρεια και κυρίως στα νότια του Δήμου αξιοποιούνται από τη κτηνοτροφία και την ελαιοκαλλιέργεια στην εκτατική της μορφή, ενώ μικρές εκτάσεις καταλαμβάνουν καλλιέργειες σιτηρών και ψυχανθών για κτηνοτροφική χρήση. Το κεντρικό τμήμα του Δήμου αποτελείται από πεδινές εκτάσεις και χαμηλούς λόφους, εδώ η γη καλλιεργείται εντατικά με πιο συνήθη καλλιέργεια αυτή της ελιάς, του αμπελιού και των υπαίθριων και θερμοκηπιακών κηπευτικών. Έντονη είναι και εδώ η παρουσία τόσο της ενσταβλισμένης όσο και της ποιμενικής αιγοπροβατοτροφίας με τα ποίμνια να εκτρέφονται στην γεωργική γη σε καλλιεργούμενα λιβάδια ή με τα υποπροϊόντα της γεωργικής παραγωγής.

Τις τελευταίες δεκαετίες είναι έντονη η οικιστική ανάπτυξη και η εγκατάσταση βιοτεχνικών ή και μικρών βιομηχανικών μονάδων κυρίως. Παράλληλα η σταδιακή εκμετάλλευση των ευκαιριών για τουριστική ανάπτυξη, κυρίως στα παράλια και στις ορεινές περιοχές όπου έχει διατηρηθεί το παραδοσιακό στοιχείο, αναδεικνύουν νέες μορφές οικονομικής δραστήριας οι οποίες διεκδικούν μέρος της αγροτικής γης.

Σε επίπεδο τουρισμού, ο δήμος Φαιστού αποτελεί την «εναλλακτική πύλη» με παραλίες σπάνιας ομορφιάς, όπως τα Μάταλα, ο Κομός, το Καλαμάκι και ο Κόκκινος Πύργος. Οι επισκέπτες έχουν τη δυνατότητα φτάνοντας στο δήμο Φαιστού ν’ ανακαλύψουν πλείστες ομορφιές συνδυάζοντας επισκέψεις σε μνημεία πολιτισμού, παραλίες, αλλά και γνωρίζοντας ορεινούς όγκους, καθώς και τη λίμνη του Ζαρού, που περιβάλλεται από τους πρόποδες του Ψηλορείτη.

Οι παραλίες της περιοχής διαθέτουν στην πλειοψηφία τους Γαλάζιες σημαίες, ενώ ο Ζαρός εντάσσεται στην πρωτοβουλία «Τα ομορφότερα χωριά της Ελλάδας». Η λίμνη του Ζαρού παράλληλα εντάσσεται στο πρόγραμμα Natura.

Εκτός από το ανάκτορο της Φαιστού, στο δήμο εντάσσονται ο αρχαιολογικός χώρος της Αγίας Τριάδας, το Καμαραϊκό Σπηλαίο, ο Κομός (ο λιμένας της Φαιστού) και μέρος του λεγόμενου ως Μινωικός Λαβύρινθος (μινωικό λατομείο). Παγκόσμια γνωστό είναι επίσης και το Ρωμαϊκό Νεκροταφείο στην περιοχή των Ματάλων, το οποίο έχει γίνει ευρύτερα γνωστό ως «οι σπηλιές».

Τα    τελευταία χρόνια, ο δήμος Φαιστού έχει προσεγγίσει τις δυνατότητες μεγάλων, σύγχρονων πόλεων, με τα Μητροπολιτικά κέντρα Μοιρών και Τυμπακίου να συμβάλουν στην κατεύθυνση αυτή. Ταυτόχρονα ωστόσο διατηρεί αναλλοίωτα χαρακτηριστικά και ομορφιές του κρητικού νότου, που τον καθιστούν ιδιαίτερα ανταγωνιστικό.

 Κοινότητες 
μικρογραφία|433x433px|Οι κοινότητες και ο Δήμος.
Ο Δήμος Φαιστού αποτελείται από 26 Κοινότητες, οι οποίες ανήκουν στις τρεις Δημοτικές Ενότητες Ζαρού, Μοιρών και Τυμπακίου.

Ο Δήμος περιλαμβάνει όλους τους ένδεκα Κοινότητες της Επαρχίας Πυργιωτίσσης (=Δ.Ε. Τυμπακίου), αλλά και 15 Κοινότητες της Επαρχίας Καινούργιου.
+Κοινότηταπληθυσμός (2021)έκταση (χλμ²)επαρχίαΑληθινής1625,273ΚαινουργίουΑντισκαρίου53425,397ΚαινουργίουΒοριζίων50830,051ΚαινουργίουΒώρων72911,163ΠυργιωτίσσηςΓαλιάς83313,402ΚαινουργίουΓρηγορίας1385,991ΠυργιωτίσσηςΖαρού1.75629,145ΚαινουργίουΚαμάρων28023,835ΠυργιωτίσσηςΚαμηλαρίου76410,075ΠυργιωτίσσηςΚαστελλίου2529,03ΚαινουργίουΚλήματος24013,016ΠυργιωτίσσηςΚουσέ1159,149ΚαινουργίουΛαγολιού1005,073ΠυργιωτίσσηςΜαγαρικαρίου42518,163ΠυργιωτίσσηςΜοιρών 6.86915,937ΚαινουργίουΜορονίου30112,625ΚαινουργίουΠερίου1104,14ΚαινουργίουΠετροκεφαλίου8137,424ΚαινουργίουΠηγαϊδακίων38863,302ΚαινουργίουΠιτσιδίων83022,398ΠυργιωτίσσηςΠόμπιας87215,333ΚαινουργίουΡουφά1165,94ΚαινουργίουΣίβα36910,999ΠυργιωτίσσηςΣκουρβούλων3357,205ΚαινουργίουΤυμπακίου5.51527,541ΠυργιωτίσσηςΦανερωμένης5678,13Πυργιωτίσσης

 Δήμαρχοι 
ΘητείαΔήμαρχοςΣημειώσεις2011-2014Μαρία Πετρακογιώργη-ΑνυφαντάκηΕκλεγείσα το 2010, με ποσοστό 52,25%.2014-2019Γεώργιος ΑρμουτάκηςΕξελέγη το 2014, με ποσοστό 52,03%.2019-Σήμερα Γρηγόρης Νικολιδάκης  Πρώτη εκλογή το 2019, με ποσοστό 63,96%. Επανεξελέγη από τον πρώτο γύρο το 2023 με ποσοστό 60,98%.Αυτοί είναι οι νέοι Δήμαρχοι της Κρήτης – Σε τρεις δήμους “ντέρμπι” τη δεύτερη Κυριακή, politica.gr, 9 Οκτωβρίου 2023. Συγκεντρωτικά αποτελέσματα δημοτικών εκλογών , τελ. ενημέρωση 17 Οκτωβρίου 2023.

Παραπομπές

Πηγές
Πρόγραμμα Καλλικράτης - ΦΕΚ Α87 της 07/06/2010
Απόφαση 45892 του Υπ. Εσωτερικών, Αποκέντρωσης & Ηλεκτρονικής Διακυβέρνησης - ΦΕΚ Β1292 της 11/08/2010
Υπουργείο Εσωτερικών, σχέδιο Καλλικράτης

Εξωτερικοί σύνδεσμοι


Κατηγορία:Δήμοι της Περιφέρειας Κρήτης

Κατηγορία:Δήμοι της περιφερειακής ενότητας Ηρακλείου